FI Euroopan unionin virallinen lehti CE 88/700

(2004/C 88 E/0720)

KIRJALLINEN KYSYMYS E-0569/04

esittäjä(t): Herbert Bösch (PSE) komissiolle

(26. helmikuuta 2004)

Aihe: Leonardo da Vinci -ohjelma

Euroopan komission Leonardo da Vinci -ohjelman tavoitteena on edistää ammatilliseen koulutukseen liittyvien toimien toteuttamista Euroopan unionissa. Euroopan unionin on huolehdittava siitä, että kansalaisten valmiudet vastaavat paremmin työmarkkinoiden vaatimuksia ja tällä tavoin torjuttava työttömyyttä. Työvoiman ammattitaidolla on ratkaiseva merkitys myös taloudelle, joka tarvitsee ammattitaitoisia työntekijöitä pysyäkseen mukana tieteen ja tekniikan nopeassa kehityksessä. Euroopan komission Leonardo da Vinci -ohjelma toimii näin ollen elinikäistä oppimista koskevan innovaatiotoiminnan kehittämiskeskuksena.

Voiko komissio toimittaa luettelon kaikista Leonardo da Vinci -ohjelmaan kuuluvista hankkeista, joille on myönnetty rahoitusta viimeisten kolmen vuoden aikana, sekä tiedot hankkeiden toteuttajista, jo maksetuista ja vielä maksamatta olevista tukisummista?

Onko valtioiden ja hankkeiden toteuttajien välillä havaittavissa eroja tai huomattavia epäsuhtia, jos arviointiperusteena käytetään esimerkiksi hankkeen budjetin suuruutta, tuen osuutta kokonaisbudjetista ja hankkeella saavutettuja tuloksia?

Miten komissio varmistaa, että tukea saaneiden hankkeiden tilintarkastus järjestetään nopeasti ja epäbyrokraattisesti? Miten pitkän ajan kuluttua hankkeen loppuun saattamisesta tilintarkastus tavallisesti järjestetään?

Missä valtioissa tilintarkastuksen yhteydessä ilmenee usein vaikeuksia?

Viviane Redingin komission puolesta antama täydentävä vastaus

(11. kesäkuuta 2004)

Komissio on arvoisan parlamentin jäsenen tavoin huolissaan Leonardo da Vinci -ohjelman innovatiivisten hankkeiden tulosten laadusta ja tietoinen tarpeesta kehittää tehokkaita hallintomenettelyjä.

Vuosina 2000—2003 komissio valitsi lähes 1 100 innovatiivista hanketta, jotka saivat rahoitusta yhteensä noin 350 miljoonaa euroa. Valittujen hankkeiden luettelot, jotka sisältävät kunkin hankkeen talousarvion ja hankkeen vetäjän nimen, on valinnan yhteydessä toimitettu parlamentille komiteamenettelyä noudattaen.

Kun komissio on valinnut hankkeet, niiden hallinnosta (ts. sopimusten allekirjoittaminen vetäjien kanssa, hankkeiden seuranta, raporttien analysointi, maksut) vastaa yli 90 prosentissa tapauksista osallistujamaiden viranomaisten nimeämien kansallisten toimistojen verkko. Komissio hallinnoi suoraan vain hyvin pientä osaa hankkeista.

Ensimmäiset hankkeet käynnistyivät joulukuussa 2000. Hankkeet kestävät yleensä 36 kuukautta. Hankkeen vetäjän on esitettävä loppuraportti kahden kuukauden kuluttua hankkeen päättymisestä.

Yhteisön varojen moitteettoman hoidon valvomiseksi loppumaksuihin liittyy arviointi, joka perustuu menojen ja saatujen tulosten tarkastamiseen. Jotta meno voitaisiin hyväksyä, komission tai kansallisten toimistojen käytettävissä on oltava riittävät perusteet.

Loppuraportin jättämisen yhteydessä tulokset analysoi joko komissio tai kansalliset toimistot yhdessä riippumattoman asiantuntijan kanssa.

Tällä hetkellä kansalliset toimistot käsittelevät vuonna 2000 valittujen hankkeiden loppuraportteja, ja ne esittävät komissiolle ensimmäistä kertaa oman raporttinsa kesän 2004 aikana. On pantava merkille, että komissio on jo toimittanut kansallisille toimistoille riittävät varat, jotta ne voivat maksaa sopimusten loppusumman hankkeiden vetäjille heti kun arviointi on saatu päätökseen ja loppuraportit on hyväksytty.

On vielä liian aikaista sanoa, onko tietyissä maissa enemmän ongelmatapauksia kuin toisissa, tai onko toimistojen ja hankkeiden vetäjien välillä enemmän arviointiin liittyviä eroja.

Komissio on jo saanut suoraan hallinnoimistaan hankkeista noin kolmekymmentä loppuraporttia. Niistä puolet on jo saanut loppumaksun. Muut hankkeet ovat analysointivaiheessa tai odottamassa maksatusta. Loppuraporttia ja kunkin hankkeen tuloksia on arvioimassa yhtä aikaa sekä komissiossa työskentelevä henkilö että tätä tehtävää varten palkattu ulkopuolinen asiantuntija. Logistiikkatuesta vastaa teknisen avun toimisto.

Usein käy niin, että hankkeen vetäjät jättävät loppuraporteistaan pois asiakirjoja, minkä vuoksi joudutaan esittämään lisäpyyntöjä ja pidentämään asiakirjojen käsittelyaikaa.

Komissio aikoo hyödyntää ensimmäisten asiakirjojen analysoinnista saatuja kokemuksia vähentääkseen loppuraporttien arviointiaikaa ja maksatusaikoja parantamalla seurantaa ja yksinkertaistamalla arviointimenettelyjä.